# Greg Louganis

Gregory Efthimios Louganis, conegut com a Greg Louganis, (El Cajon, Estats Units 1960) és un saltador nord-americà, ja retirat, guanyador de cinc medalles olímpiques i considerat un dels millors de tots els temps.

## Biografia

Va néixer el 29 de gener de 1960 a la ciutat de El Cajon, població situada a l'estat de Califòrnia, fill de descendents samoans i suecs. Fou adoptat de ben petit per una família nord-americana de descendents grecs.
Membre de la Universitat de Miami, posteriorment passà a ser membre de la Universitat de Califòrnia d'Irvine, on es graduà en arts. L'any 1987, aprofitant la seva popularitat, sortí despullat a la revista d'adults Playgirl.

## Carrera esportiva

Va participar, als 16 anys, en els Jocs Olímpics d'Estiu de 1976 realitzats a Mont-real (Canadà), on aconseguí finalitzar en segona posició en la prova masculina de la plataforma de 10 metres just per darrere del campió italià Klaus Dibiasi. En aquests mateixos Jocs finalitzà sisè en la prova masculina de trampolí de 3 metres. Amb l'absència dels esportistes nord-americans en els Jocs Olímpics d'Estiu de 1980 realitzats a Moscou (Unió Soviètica) a conseqüència d'un boicot polític, Louganis participà en els Jocs Olímpics d'Estiu de 1984 realitzats a Los Angeles (Estats Units), on aconseguí guanyar la medalla d'or en les dues proves disputades, el trampolí de 3 m. i la plataforma de 10 metres. En els Jocs Olímpics d'Estiu de 1988 celebrats a Seül (Corea del Sud) aconseguí revalidar aquests dos títols olímpics.
Al llarg de la seva carrera ha guanyat 3 campionats nacionals del seu país, més que qualsevol altre saltador a la història. Així mateix ha guanyat 5 títols en el Campionat del Món de natació i 6 títols en els Jocs Panamericans.

## Vida posterior a l'esport

El 1994 va reconèixer públicament la seva condició d'homosexual, el que posteriorment el portà a participar en els Gay Games.
El 1995 publicà una biografia autoritzada, Breaking the Surface, escrita per Eric Marcus en la qual va revelar que havia sofert abusos sexuals per part d'una parella i que era portador del virus del VIH. La notícia causà molta controvèrsia, especialment en el món dels salts, ja que en els Jocs Olímpics d'Estiu de 1988 celebrats a Seül (Corea del Sud) en un dels salts es donà un cop amb el trampolí causant una pèrdua important de sang i, per tant, exposant, tot i que sense risc, a una possible infecció per part de la resta de saltadors. En fer-se pública la seva condició de portador del VIH va perdre la majoria dels seus patrocinadors.
L'exnedador és un activista pels drets dels homosexuals i en defensa dels diagnosticats amb VIH/SIDA. També s'ha manifestat en contra de la política Don't ask, don't tell de l'exercit estatunidenc.
El 1997 es va realitzar una pel·lícula per a la televisió a partir de la seva biografia protagonitzada per l'actor Mario López.
Fora de les piscines, Louganis va dedicar-se a l'ensinistrament de gossos per a competicions canines d'habilitat. El 1999 va publicar un llibre sobre aquesta temàtica, titulat For the Life of Your Dog i escrit conjuntament amb Betsy Sikora Siino.
El 2013 va ser un dels jutges de la competició de salts de gran altura al Campionat del Món de natació celebrat a Barcelona.

## Referències

* ↑ Zhao, Xiaojian; Park, Edward J. W.. Asian Americans: An Encyclopedia of Social, Cultural, Economic, and Political History [3 volumes: An Encyclopedia of Social, Cultural, Economic, and Political History] (en anglès). ABC-CLIO, 2013-11-26, p. 809. ISBN 978-1-59884-240-1.
* ↑ Gomez, Patrick. «Olympic Diver Greg Louganis Reveals How He Found His Birth Father After Decades of Feeling Abandoned». People, 16-08-2017. [Consulta: 23 setembre 2021].
* ↑ Slate, Libby. «Greg Louganis Plunges Into Light Opera : Olympic Diver Plays Prince in ‘Cinderella’». Los Angeles Times, 02-08-1989. [Consulta: 23 setembre 2021].
* ↑ «Còpia arxivada». Playgirl, 8-1987. Arxivat de l'original el 2022-01-23 [Consulta: 23 setembre 2021].
* ↑ «Gregory Louganis». IOC. [Consulta: 23 setembre 2021].
* ↑ «Hall of fame - Greg Louganis». United States Olympic & Paralympic Museum. [Consulta: 23 setembre 2021].
* ↑ Symons, Caroline. The gay games : a history. Londres: Routledge, 2010. ISBN 978-0-203-89184-1.
* ↑ Louganis, Greg. Breaking the surface. 1st ed, 1995. ISBN 0-679-43703-7.
* ↑ «Public glory, secret agony». Newsweek, 05-03-1995. [Consulta: 23 setembre 2021].
* ↑ Begley, Sharon. «The Risk Pool:The Dangers Are Off The Field». Newsweek, 05-03-1995. [Consulta: 23 setembre 2021].
* ↑ Bamberger, Jackie. «Greg Louganis: Champion, survivor, activist, mentor». Yahoo! Sports, 05-08-2016. [Consulta: 23 setembre 2021].
* ↑ «Greg Louganis» (en anglès). Ability Magazine. [Consulta: 23 setembre 2021].
* ↑ «Breaking the Surface: The Greg Louganis Story (TV Movie 1997)» (en anglès americà). IMDb. [Consulta: 23 setembre 2021].
* ↑ Louganis, Greg. For the life of your dog : a complete guide to having a dog in your life, from adoption and birth through sickness and health. Nova York: Pocket Books, 1999. ISBN 0-671-02450-7.
* ↑ «Panel of Judges» (pdf). 15th FINA World Championships, 2013, pàg. 3.

## Enllaços externs

* (anglès) Portal personal Arxivat 2003-07-22 a Wayback Machine.